Dodelike hondegevegte op Kaapse Vlakte neem toe | Maroela Media
(Foto: Kaap de Goeie Hoop-DBV)
Al hoe meer skoolkinders raak oënskynlik betrokke by hondegevegte op die Kaapse Vlakte, 'n bron van groot kommer vir die Wes-Kaapse departement van gemeenskapsveiligheid én die dierebeskermingsverenigings wat die dodelike gevegte probeer stuit.
"'n Toename in die getal kinders van skoolgaande ouderdom wat by hondegevegte betrek word, word aangemeld. Wanneer die hond 'n geveg verloor, word die diere glo gestenig," het Albert Fritz, LUR vir gemeenskapsveiligheid in die provinsie, gesê.
Hy het 'n beroep op buurtwagte, gemeenskapspolisiëringsforums en inwoners gedoen om die praktyk te help stuit.
"Hondegevegte word dikwels verbind met ander misdade soos onwettige dobbelary, die handel in onwettige middels en die uitruil van seksuele gunste. Die feit dat jong mense by hondegevegte betrek word, is 'n bron van groot kommer, omdat hulle oënskynlik in 'n lewe van misdadigheid ingelok word," het Fritz gesê.
Belinda Abrahams, woordvoerder van die Kaap de Goeie Hoop-Dierebeskermingsvereniging (DBV), het gesê die skoolvakansie is op hande en hulle is bekommerd dat die getal gevegte in dié tyd selfs verder gaan toeneem.
Sy stem saam dat daar wél 'n toename in die getal hondegevegte op die Kaapse Vlakte is. "Dit kan ook wees weens verhoogde bewustheid en dat mense die gevegte dalk meer gereeld aanmeld," het sy gesê.
Volgens haar moet die redes vir die kinders se betrokkenheid by dié wrede gevegte verstaan word. Sy sê sommige betrokkenes beskou 'n troeteldier as 'n verlengstuk van hul eie ego en dat die verskynsel van hondegevegte deel is van 'n veel breër maatskaplike probleem.
Abrahams het gesê dit is moeilik om die oortreders te laat vervolg, veral wanneer niemand bereid is om te getuig nie, of geen bewysstukke soos video's van die gevegte én die betrokkenes se gesigte beskikbaar is nie.
Die DBV het dus by inwoners gepleit om waaksaam te wees vir enige tekens van sulke gevegte. Aanduidings sluit in 'n groot aantal ongesosialiseerde honde wat aan sterk kettings vasgebind is, honde wat beserings aan hul gesigte of voorpote het of bloedbesmeerde plekke by persele.
Abrahams het gesê die gevegte gaan ook gepaard met honde wat gesteel word, veral kragrasse soos pitbull-terriërs. Sy het gesê dié honde is dikwels uiters lojaal en sal bykans enigiets doen om hul eienaars tevrede te hou – selfs veg tot die dood.
Troeteldiereienaars word gevra om hul honde veilig in hul erwe te hou, verkieslik buite sig van verbygangers en om mikroskyfies vir hul diere te laat inplant. Mense word ook gevra om hul diere te laat steriliseer sodat hulle nie gebruik kan word om nóg honde vir gevegte te teel nie.
"Om na [videobewyse van] hondegevegte te kyk is vir enige diereliefhebber bitter moeilik om te doen, maar jong kinders kyk daarna vir vermaak….
"Ons raak nooit gewoond aan hondegevegte nie, nooit nie," het Abrahams gesê oor betrokkenes se stryd om dié wrede praktyk stop te sit.
Enigiemand met inligting oor hondegevegte of betrokkenes daarby kan die DBV kontak by 021 700 4158/9 (kantoorure) of 083 326 1604 (na-ure). Informante kan anoniem bly. By capespca.co.za is daar ook 'n opsie waar enige bewyse oor hondegevegte opgelaai kan word. Inligting kan ook aan die polisie gegee word deur 08600 101111 te bel.
Albert Fritz DBV hondegevegte
Dit sal toeneem totdat die regering strenger optree teen die skuldiges. Al wat hierdie berig doen is om diereliefhebbers te onstel. Vervolg die skuldiges.
Ek stem, die straf vir dieremishandeling is te lig, swaarder boetes en tronkstraf moet opgele word vir oortreders. Die arme diere het nie gevra om daar te wees nie dan word hulle so mee handel gedryf. So word kinders van jongs af geleer dat wreedheid en misdaad die inding is. Hoop dat die oortreders vinnig aangekeer sal word en dat die honde Furever Homes kan kry waar daar net liefde seevier!
AI, Liewe Vader, dit is so wreed. Ons honde is ons kinders. Stenig die skuldiges op dieselfde manier.